Virallinen lehti nro C 065 , 04/03/1996 s. 0154



B4-0182, 0188, 0243, 0248, 0252 ja 0253/96 Päätöslauselma entisen Jugoslavian tilanteesta Euroopan parlamentti, joka - ottaa huomioon 18. tammikuuta 1996 antamansa päätöslauselman Bosnia- Hertsegovinan rauhansopimuksen täytäntöönpanosta ((Kyseisen istunnon pöytäkirja, osa II, kohta 8)); A. katsoo, että vain se, että kaikki Bosnia-Hertsegovinan konfliktin osapuolet panevat täydellisesti täytäntöön Daytonin sopimuksen hengen ja kirjaimen, voi saada aikaan todellista edistystä alueen rauhanprosessissa, B. on huolestunut Daytonin rauhansopimuksen toimenpanoon liittyvistä ongelmista, jotka johtuvat siitä, että Karadzic ja Mladic ovat edelleen vahvoissa asemissa Republika Serbskan siviilihallinnossa ja armeijassa, sekä siitä, että luvattuja kansainvälisiä poliisivoimia ei ole perustettu, C. korostaa, että monen kansallisuuden, kulttuurin ja uskonnon rauhanomaisen rinnakkaiselon koko Bosnia-Hertsegovinassa tulee olla ehdottoman ensisijaisena tavoitteena, D. korostaa, että Mostarin ja Sarajevon tulevaisuus yhdistettyinä ja yhtenäisinä kaupunkeina on elintärkeätä koko Bosnia-Hertsegovinan tulevaisuudelle, E. on syvästi huolestunut äärinationalististen kroaattien hyökkäyksestä Mostarin jälleenyhdistämisestä vastuussa olevaa EU:n korkeinta hallintoviranomaista Hans Koschnikia vastaan, mikä vaarantaa vakavasti sekä Mostarin tulevaisuuden että koko kroaattien ja muslimien liittovaltion, F. on vakavasti huolestunut epäiltyjen sotarikollisten hitaasta pidätystahdista, G. katsoo lisäksi, että kyseisten yhteisöjen välisen luottamuksen palauttamiseksi sotarikokoksiin syyllistyneet on löydettävä, tuotava oikeuden eteen ja tuomittava entisen Jugoslavian sotarikoksia tutkivassa kansainvälisessä tuomioistuimessa, H. katsoo, että eräät Euroopan maiden hallitukset harkitsevat konkreettisia ohjelmia, joiden päämääränä on nopea ja voimalla toteutettu Bosnia- Hertsegovinan pakolaisten palauttaminen koteihinsa; 1. Tuomitsee kroaattimielenosoittajien väkivaltaisen hyökkäyksen, joka saattaa johtaa uuteen konfliktiin, ja vaatii Koschnikin ehdotuksen täytäntöönpanoa ja kaupungin rinnakkaisten rakenteiden purkamista; 2. Kehottaa neuvostoa ja komissiota entistä määrätietoisemmin jatkamaan politiikkaansa, joka tähtää Mostarin jälleenyhdistämiseen; 3. Kehottaa Kroatian hallitusta toimimaan aktiivisesti tilanteen rauhoittamiseksi, puuttumaan kroaattien ääriryhmien toimintaan ja suosimaan niitä voimia, jotka konkreettisesti pyrkivät kohti rauhaa ja sovintoa; 4. Kieltäytyy hyväksymästä «Herceg-Bosnan» poliittisen, taloudellisen ja kulttuurisen erillisalueen olemassaolon jatkumista missään peitetyssä muodossa; 5. Korostaa sitä, että oikeudenmukaisen järjestyksen palauttaminen Bosnia- Hertsegovinaan edellyttää sitä, että kaikki sotarikolliset poistetaan välittömästi vaikutusvaltaisista asemista, pidätetään ja tuodaan oikeuden eteen; 6. Vaatii, että kansainväliselle sotarikostuomioistuimelle on annettava käyttöön asianmukaiset keinot joukkohautoihin haudattujen henkilöllisyyden määrittämiseen, heidän kuolinsyynsä toteamiseen ja vastuussa olevien paljastamiseen; pyytää myös IFORilta tehokasta yhteistyötä; 7. Kehottaa serbiviranomaisia täyteen yhteistyöhön täydellisten ja yksityiskohtaisten raporttien laatimiseksi Bosnia-Hertsegovinan sodan joukkomurhista ja varauksettomaan yhteistyöhön kansainvälisen sotarikostuomioistuimen kanssa päämääränä näihin julmiin rikoksiin syyllistyneiden tuominen oikeuden eteen; 8. Vaatii IFORia toimimaan Daytonin rauhansopimuksen ja Geneven yleissopimuksen mukaisesti, ja huomauttaa että se ei saa laiminlyödä näissä sopimuksissa määrättyjä velvollisuuksiaan pidättää sotarikolliset; 9. Toteaa tyytyväisenä kyseisen tuomioistuimen nopean toiminnan sen luovuttaessa Haagiin kenraali Mladicin komentaman Bosnian serbiarmeijan upseerit kenraali Djorde Djukicin ja eversti Aleksa Krsmanovicin, jotka Bosnia-Hertsegovinan liittovaltion viranomaiset ovat vastikään pidättäneet; 10. On sitä mieltä, että liian nopea ja voimalla toteutettava pakolaisten palauttaminen saattaa vaarantaa Bosnia-Hertsegovinan rauhanprosessin, ja on sen vuoksi sitä mieltä, että kaikkien eurooppalaisten hallitusten on kehitettävä hyvin varovainen palauttamispolitiikka, joka on suorassa yhteydessä rauhanprosessin edistymiseen ja jälleenrakennusohjelman toteuttamiseen; 11. Pyytää, että Euroopan unionin jäsenvaltiot soveltavat paluun ja uudelleen asuttamisen kustannuksiin kustannusten jakamisen periaatetta, jolla päästäisiin eroon nykyisestä hyvin epätasaisesta rahallisen ja aineellisen avun jakamisesta; 12. Kehottaa puhemiestään välittämään tämän päätöslauselman neuvostolle, komissiolle, Kroatian, Serbian ja Bosnia-Hertsegovinan hallituksille, entisen Jugoslavian sotarikoksia tutkivan kansainvälisen tuomioistuimen puheenjohtajalle ja syyttäjälle, NATOn pääsihteerille sekä YK:n korkealle edustajalle ja Euroopan unionin hallintoviranomaiselle Mostarissa.